MAKRO เปลี่ยนแค่ชื่อบริษัท ยันใช้แบรนด์การค้า “แม็คโคร-โลตัสส์” ตามเดิม
MAKRO ยืนยันเปลี่ยนแค่ชื่อบริษัท-ชื่อย่อหลักทรัพย์ ย้ำยังใช้แบรนด์ค้าส่ง “แม็คโคร” และแบรนด์ค้าปลีก “โลตัสส์” ตามเดิม พร้อมเดินหน้าขยายสาขา ขานรับการจับจ่ายใช้สอยเพิ่ม-ท่องเที่ยวฟื้น มั่นใจไตรมาส 1/66 โตต่อเนื่อง
MAKRO เปลี่ยนแค่ชื่อบริษัท ยืนยันใช้แบรนด์ค้าส่ง “แม็คโคร” และแบรนด์ค้าปลีก “โลตัสส์” ตามเดิม พร้อมเดินหน้าธุรกิจ มั่นใจ Q1/66 โตต่อเนื่อง
21 ก.พ. 2566

บริษัท สยามแม็คโคร จำกัด (มหาชน) หรือ MAKRO เปิดเผยว่า ที่ประชุมคณะกรรมการบริษัทฯ ครั้งที่ 2/66 วันที่ 20 ก.พ.66 มีมติอนุมัติการเปลี่ยนชื่อบริษัท เป็นบริษัท ซีพี แอ็กซ์ตร้า จำกัด (มหาชน) (CP Axtra Public Company Limited) ตราประทับ และชื่อย่อหลักทรัพย์เป็น CPAXT พร้อมทั้งแก้ไขเพิ่มเติมหนังสือบริคณห์สนธิ และข้อบังคับของบริษัท เพื่อให้สอดคล้องกับการเปลี่ยนชื่อบริษัทและตราประทับ
ด้านนางเสาวลักษณ์ ถิฐาพันธ์ ประธานคณะผู้บริหารกลุ่มธุรกิจค้าส่ง MAKRO กล่าวว่า การเปลี่ยนชื่อบริษัทเพื่อสะท้อนภาพที่ชัดเจนของธุรกิจ ซึ่งครอบคลุมทั้งค้าส่ง และค้าปลีก รวมถึงธุรกิจอื่น ๆ ที่จะเกิดขึ้นในอนาคต โดยยังคงดำเนินธุรกิจภายใต้แบรนด์ค้าส่งเดิมคือ “แม็คโคร” (Makro) ขณะที่ธุรกิจค้าปลีกยังดำเนินการภายใต้แบรนด์ “โลตัสส์” (Lotuss)
สำหรับแนวโน้มการดำเนินงานไตรมาสแรกปี 66 คาดว่าจะเติบโตอย่างต่อเนื่อง จากแผนงานขยายสาขาและพัฒนาช่องทาง O2O กำลังซื้อในกลุ่มธุรกิจค้าส่งและค้าปลีกที่ปรับตัวดีขึ้นตามการฟื้นตัวของภาพรวมเศรษฐกิจและการท่องเที่ยว รวมถึงได้รับปัจจัยบวกจากมาตรการกระตุ้นเศรษฐกิจผ่านโครงการช้อปดีมีคืนส่งผลดีต่อการจับจ่ายใช้สอยที่คึกคักขึ้น
ขณะที่ผลการดำเนินงานปี 65 เติบโตได้อย่างต่อเนื่อง ทั้งธุรกิจค้าส่งภายใต้ MAKRO และธุรกิจค้าปลีกภายใต้ Lotuss ส่งผลให้มีรายได้รวม 469,131 ล้านบาท เพิ่มขึ้นถึง 76.1% จากช่วงเดียวกันของปีก่อนที่มีรายได้รวม 266,367 ล้านบาท และมีกำไรสุทธิ 7,697 ล้านบาท เพิ่มขึ้น 10.4% จากช่วงเดียวกันของปีก่อนที่มีกำไรสุทธิ 6,973 ล้านบาท (ไม่รวมรายการกำไรทางบัญชีจากการรวมธุรกิจแบบขั้นที่เกิดจากการรวมธุรกิจค้าปลีกเข้ามาเมื่อต.ค.64)
ส่วนอัตรากำไรขั้นต้นจากการขายเพิ่มขึ้นเป็น 14.2% โดยมีปัจจัยมาจากการฟื้นตัวของภาพรวมเศรษฐกิจและการท่องเที่ยว การขยายสาขาใหม่อย่างต่อเนื่องและปรับรูปแบบสาขาให้ตอบสนองไลฟ์สไตล์ผู้บริโภคได้ดียิ่งขึ้น รวมถึงการเติบโตของธุรกิจฟูดเซอร์วิสที่มีฐานลูกค้าเป็นกลุ่มโฮเรก้า ได้แก่ ธุรกิจโรงแรม ร้านอาหารและจัดเลี้ยง อีกทั้งการวางกลยุทธ์เพิ่มยอดขายผ่านช่องทาง O2O (Online to Offline) เชื่อมต่อแต่ละช่องทางการจำหน่ายอย่างไร้รอยต่อ เพื่อเพิ่มประสิทธิภาพในการสร้างยอดขาย